**Kapolkov chodník 2016**

V sobotu 23. apríla 2016 sme si v obci Hostie pripomenuli nedožité 81. narodeniny známeho slovenského spisovateľa, tatranského chatára a neúnavného ochrancu prírody Vysokých Tatier, Bela Kapolku, rodáka z obce Hostie.

Účastníkov pietnej spomienky a turistického pochodu s názvom „Kapolkov chodník“ privítal v priestoroch Obecného úradu Hostie starosta Peter Štepiansky. Z Bratislavy prišiel známy publicista, spisovateľ a osobný priateľ Bela Kapolku Dušan Mikolaj, ktorý v krátkosti predstavil účastníkom svoju najnovšiu knihu o Belovi Kapolkovi „Citlivá tatranská duša“. Po niekoľkých rokoch nás veľmi milo potešila účasť sestry Bela Kapolku pani Teréziu Sloviakovú a manželku Bela Kapolku pani Violu Kapolkovú. Zo Zlatých Moraviec sme privítali novozvoleného primátora Paedr. Dušana Husára a zakladateľa tohto turistického pochodu Ľudovíta Chládeka. Ostatní účastníci boli z obce Hostie. Počet účastníkov podujatia sa z minuloročných 15 zvýšil na 22.

Od Obecného úradu sa účastníci presunuli k rodnému domu Bela Kapolku. Krátke príhovory predniesli starosta obce Peter Štepiansky, Dušan Mikolaj a Pavel Turčan. Spoločne umiestnili kyticu kvetov k pamätnej tabuli venovanej pamiatke Bela Kapolku. Za príjemného jarného počasia potom účastníci absolvovali turistický pochod na hrad Hrušov. Vedľa kostola sme sa zastavili pri 250-ročnom chránenom strome dub cerový, ktorý patrí k najkrajším na Slovensku. Pani Terézia Sloviaková si zaspomínala, že v 30- tych rokoch chcela vtedajšia obecná rada obce strom dať vypíliť, aby neohrozoval strechu kostola. Jej otec, Michal Kapolka, vtedajší riaditeľ školy, strom od obce odkúpil a tým ho zachránil pre budúce generácie.

Na hrade Hrušov sme našli pacovať na obnove a konzervácii hradu veľké množstvo študentov zo záujmového združenia Leustach z Nitry. Pod hradom sme si posedeli v novom peknom prístrešku, kde občerstvenie účastníkom pripravil starosta obce Hostie Mgr. Peter Štepiansky, ekonómka Obecného úradu Katka Borčinová a ďalší.

Z hradu Hrušov sme pokračovali lesnou cestou na k objektu Národného žrebčína Topoľčianky „Rybník“. Ďalšia časť trasy pokračovala lesnou cestou a potom krásnou alejou rozkvitnutých jabloní vedľa objektov žrebčína „Hostianske“ a „Košiar“, cez ktorý sme sa vrátili späť do Hostí. V Hostiach sme sa rozchádzali plný nádherných zážitkov.

Organizátori turistického pochodu venovanému nášmu známemu rodákovi Belovi Kapolkovi dúfajú, že budúci rok bude ešte väčší počet účastníkov, hlavne z mladej generácie, aby viac spoznali nielen krásnu prírodu obce Hostie, ale aj kus histórie kraja v ktorom žijeme.

Ing. Pavel Turčan